የመቻቻል ባህላችንን ለማስቀጠል  የሁሉም እምነት ተከታዮች ሚና ወሳኝ ነው፡- የፌደራል ጉዳዮች ሚኒስትር
አዲስ አበባ፤ የካቲት 2/2006 (ዋኢማ) – በሕዝባችን ለዘመናት የዘለቀውን አብሮ የመኖርና የመቻቻል ባህልን  ለማስቀጠል የሁሉም እምነት ተከታች ሚና ወሳኝ መሆኑን የፌደራል ጉዳዮች ሚኒስቴር አስታወቀ።ሚኒስትሩ ዶክተር ሽፈራው ተክለማርያም  በሀዋሳ  ከተማ በተዘጋጀው የመቻቻልና አብሮ የመኖር የምክክር  መድረክ ላይ እንደገለጹት የህዝባችን መልካም እሴት የሆነው መቻቻልንና አብሮ መኖርን ለማስቀጠል ሁሉም የሃይማኖት ተከታዮች ድርሻቸውን ሊወጡ ይገባል።የፌዴራል ጉዳዮች ሚኒስትር ዶክተር ሽፈራው ተክለማርያም ህገ መንግስቱ ለሃይማኖት እኩልነትና ነፃነት ዋስትና መስጠቱን ጠቁመው መንግስትና ሀይማኖትም አንዱ በሌላው ጣልቃ የማይገቡበት ሁኔታ ተፈጥሯል ይህም የቆየውን በሰላም አብሮ የመኖር ታሪክ የሚያጠናክረው እንደሆነ ገልፀዋል፡፡በአዲስ አበባ ዩኒቨርሲቲ የፖለቲካ ሳይንስ የግጭትና ሰላም ጥናት ረዳት ፕሮፌሰር የሆኑት ዶክተር ታረቀኝ አዴቦ “በሀገራቱ የሀይማኖት ተቋማትና ተከታዩቻቸው በሰላም አብሮ የመኖርንና ሰላምን ወርቃማ ተሞክሮ” በሚል ባቀረቡት ጥናታዊ ጽሑፍ የኢትዮጵያ ሀይማኖቶች መቻቻልን፣ አብሮ መኖርንና ሰላምን ባለፈው ታሪካቸው ሁሉ አስጠብቀው በመቆየት ለዓለም ምሳሌ መሆን መቻላቸውን ጠቁመዋል፡፡እንደ ኢራቴድ ዘገባ የሃይማኖት አባቶች በበኩላቸው ሰላም ለህዝብና ለሀገር ያለውን ፋይዳ እንረዳለን ተቻችሎና ተከባብሮ መኖርን ለእምነቱ ተከታዮች ሁሉ በማስተማር የቆየውን ሰላም አስጠብቀን ለማስቀጠል መስራት ይጠበቅብናል ብለዋል፡፡ 